Document ID: 32009D0699

DEĊIŻJONI TAL-KUMMISSJONI
tad-9 ta’ Settembru 2009
dwar deroga mir-regoli ta' oriġini kif imfissra fid-Deċiżjoni tal-Kunsill 2001/822/KE fejn jidħol iz-zokkor mill-Antilli Olandiżi
(notifikata bid-dokument numru C(2009) 6739)
(2009/699/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 2001/822/KE tas-27 ta' Novembru 2001 dwar l-assoċjazzjoni tal-pajjiżi u t-territorji lil hinn mill-baħar mal-Komunità Ewropea (“Deċiżjoni dwar Assoċjazzjoni lil hinn mill-baħar”) (1), u b'mod partikolari l-Artikolu 37 tal-Anness III tagħha,
Billi:
(1)
L-Anness III tad-Deċiżjoni 2001/822/KE jikkonċerna d-definizzjoni tal-kunċett ta' “prodotti ta' oriġini” u metodi ta' koperazzjoni amministrattiva L-Artikolu 37 tiegħu jistipula li derogi minn dawk ir-regoli ta’ oriġini jistgħu jiġu adottati fejn ikun ġustifikat bl-iżvilupp ta' industriji eżistenti jew il-ħolqien ta' industriji ġodda f'pajjiż jew territorju. Dak l-artikolu jistipula wkoll ir-regoli li japplikaw għal kwalunkwe talba ta' estensjoni.
(2)
Fl-2002, l-Olanda talbet deroga mir-regola tal-oriġini fil-każ ta' kwantità annwali ta' 3 000 tunnellata ta' zokkor mhux mill-AKP, importat mill-Kolumbja lejn l-Antilli Olandiżi, biex ikun ipproċessat u wara dan esportat lejn il-Komunità Ewropea fuq perjodu ta' ħames snin. Fl-10 ta' Jannar 2003, ġiet adottata d-Deċiżjoni tal-Kummissjoni 2003/34/KE (2), li permezz tagħha d-deroga mitluba nċaħdet. Dik id-Deċiżjoni ġiet annullata mill-Qorti tal-Prim'Istanza tal-Komunitajiet Ewropej fis-sentenza tagħha tat-22 ta' Settembru 2005 (3). Konsegwentement, permezz ta' ittra tat-18 ta' Jannar 2006, il-Kummissjoni kkonfermat li t-talba tqieset bħala aċċettata skont it-talba oriġinali, u għalhekk id-deroga kellha tintemm fil-31 ta' Diċembru 2007. F'dik l-ittra l-Kummissjoni talbet li tinżamm infurmata mill-awtoritajiet kompetenti tal-kwantitajiet importati u esportati bis-saħħa tad-deroga.
(3)
Fit-2 ta' Ġunju 2009, l-Olanda talbet f'isem l-Antilli Olandiżi deroga ġdida mir-regoli ta' oriġini stipulati fl-Anness III tad-Deċiżjoni 2001/822/KE għall-perjodu bejn is-7 ta' Awwissu 2009 sal-31 ta' Diċembru 2010. Fit-22 ta' Ġunju 2009 l-Antilli Olandiżi pprovdew aktar informazzjoni. It-talba hija sew għal estensjoni tad-deroga ta' qabel, ippreżentata fl-2002, kif ukoll għal deroga ġdida indipendenti. B'kollox tkopri kwantità annwali totali ta' 7 500 tunnellata zokkor li joriġina f'pajjiżi terzi u pproċessat fl-Antilli Olandiżi biex ikun esportat lejn il-Komunità.
(4)
Il-kwantità annwali mitluba ta' 7 500 tunnellata tikkonsisti minn kwantità ta' 3 000 tunellata bħala estensjoni tat-talba ppreżentata fl-2002, u kwantità ta' 4 500 tunnellata skont it-talba l-ġdida għal estensjoni. Fiż-żewġ każi, id-deroga mitluba tkun tikkonsisti mill-għoti tal-permess li jintuża zokkor nej minn pajjiżi terzi biex jiġi aromatizzat, ikkulurit, mitħun u pproċessat f'zokkor tal-biċċiet fl-Antilli Olandiżi filwaqt li jingħata l-oriġini OCT (Overseas Countries and Territories - Pajjiżi u Territorji lil hinn mill-ibħra).
(5)
It-talba hija bbażata fuq rekwiżiti ta' kwalità, peress li z-zokkor mill-AKP fil-reġjun tal-Karibbew ma jissodisfax il-kriterji għal produzzjoni ta' zokkor ta' kwalità għolja destinat lejn il-konsumaturi fil-Komunità, kif ukoll fuq rekwiżiti ta' disponibbiltà, peress li z-zokkor tal-AKP mill-Karibbew huwa suġġett għal nuqqasijiet kontinwi minħabba l-kundizzjonijiet tal-klima. Barra minn dan, l-Istati tal-AKP qegħdin dejjem aktar jesportaw il-produzzjoni tagħhom taz-zokkor direttament lejn l-Istati Uniti u lejn il-Komunità. Barra minn dan, il-Komunità ma tipproduċix zokkor tal-qasba nej li jiġi użat għall-prodott finali. Għaldaqstant ikun ġustifikat li l-Antilli Olandiżi jiksbu z-zokkor nej f'pajjjiżi terzi ġirien li mhumiex parti mill-Istati tal-AKP, l-OCT jew tal-Komunità.
(6)
Fejn tidħol it-talba għal perjodu addizzjonali ta' żmien tad-deroga ppreżentata fl-2002 u li tibqa' valida sal-31 ta' Diċembru 2007 għal 3 000 tunnellata ta' prodotti taz-zokkor sew għall-2009 kif ukoll għall-2010, l-Artikolu 37(2) tal-Anness III tad-Deċiżjoni 2001/822/KE jistipula li l-istess regoli bħal fil-każ tad-derogi l-ġodda għandhom japplikaw għall-estensjoni. Barra minn dan, l-ogħti ta' kwalunkwe estensjoni loġikament tippresupponi li estensjoni bħal din tkun marbuta mill-qrib mal-kundizzjonijiet tad-deroga ta' qabel.
(7)
Ukoll, estensjoni ta' deroga timplika li talba bħal din tkun sottomessa qabel jew ftit wara t-tmiem tad-deroga kkonċernata. Madankollu, għadda żmien konsiderevoli bejn it-tmiem tad-deroga ta' qabel u t-talba għal estensjoni. Barra minn dan, is-sitwazzjoni preżenti tas-suq għaddiet minn tibdil konsiderevoli mindu kienet saret it-talba fl-2002, filwaqt li t-talba għal estensjoni hija bbażata fuq l-istess elementi tad-deroga ta' qabel. Għalkemm id-deroga ta' qabel kienet titlob lill-awtoritajiet kompetenti li jinfurmaw lill-Kummissjoni bil-kwantitajiet importati u esportati bis-saħħa tad-deroga, il-Kummissjoni ma rċevietx l-informazzjoni mitluba, u din lanqas ma ġiet ippreżentata fit-talba għall-estensjoni. Bħala riżultat, il-Kummissjoni ma tistax tevalwa l-użu reali tad-deroga ta' qabel kif xieraq.
(8)
Quddiem dan l-isfond, l-estensjoni mitluba mhix konformi mal-elementi li jirregolaw id-deroga ta' qabel li kienet ippreżentata fl-2002, u għaldaqstant il-Kummissjoni ma tistax tagħti l-estensjoni.
(9)
Id-deroga l-ġdida mitluba, mir-regoli ta' oriġini kif stipulati fl-Anness III tad-Deċiżjoni 2001/822/KE għal kwanitità ta' 4 500 tunnellata għal prodotti li jaqgħu fi ħdan il-kodiċi tan-NM 1701 99 10 u 1701 91 00 hija ġġustifikata skont l-Artikolu 37(1) u (7) ta' dak l-Anness, partikolarment fejn jidħol l-iżvilupp ta' industrija lokali eżistenti u l-benefiċċji għall-impjieg u l-ekonomija lokali. Peress li d-deroga qed tingħata għal prodotti li jinvolvu attwalment l-ipproċessar u peress li l-valur miżjud maz-zokkor nej huwa mill-anqas 45 % tal-valur tal-prodott lest, din se tkun ta' kontribut għall-iżvilupp ta' industrija eżistenti.
(10)
L-Artikolu 6 tal-Anness III tad-Deċiżjoni 2001/822/KE jistipula l-perjodi u l-limiti kwantitattivi li għalihom jista' jitħalla b'mod temporanju l-kumulu tal-oriġini, u li huma kumpatibbli mal-għanijiet tal-organizzazzjoni tal-Komunità tas-suq komuni filwaqt li tittieħed kunsiderazzjoni xierqa tal-interessi leġittimi tal-operaturi tal-OCT. Suġġett għal konformità ma' ċerti kundizzjonijiet dwar kwantitajiet, sorveljanza u tul ta' validità, id-deroga għandha tingħata fi ħdan il-limiti tal-kwota kumulattiva annwali stipulata fl-Artikolu 6(4) tal-Annness III, li tammonta għal 14 000 tunnellata għall-2009 u għal 7 000 tunnellata għall-2010. Għall-2009 għandha tingħata deroga għal 44 390,24 tunnellata zokkor li għalih ġew allokati liċenzji ta' importazzjoni lejn l-Antilli Olandiżi. Għall-2010 għandha tingħata deroga għalll-kwantitajiet li għalihom se jiġu allokati liċenzji ta' importazzjoni għaz-zokkor lejn l-Antilli Olandiżi għal dik is-sena. Għaldaqstant, suġġett għal dawn il-kundizzjonijiet, id-deroga mhix tali li tikkawża ħsara serja lil xi settur ekonomiku jew lil xi industrija stabbilita fil-Komunità.
(11)
Peress li qed tintalab deroga għall-perjodu li jibda' fis-7 ta' Awwissu 2009, id-deroga għandha tingħata b'effett minn dik id-data.
(12)
Il-miżuri pprovduti f'din id-Deċiżjoni huma skont l-opinjoni tal-Kumitat tal-Kodiċi Doganali,
ADOTTAT DIN ID-DEĊIŻJONI:
Artikolu 1
It-talba ppreżentata fit-2 ta' Ġunju 2009 mill-Olanda għal estensjoni tad-deroga mid-Deċiżjoni 2001/822/KE fejn jidħlu r-regoli tal-oriġini għaz-zokkor mill-Antilli Olandiżi, li għaliha saret talba fl-4 ta' Ottubru 2002 mill-Olanda, hija miċħuda.
Artikolu 2
B'deroga mill-Anness III tad-Deċiżjoni 2001/822/KE, prodotti taz-zokkor ipproċessati fl-Antilli Olandiżi li jaqgħu taħt il-kodiċi tan-NM 1701 99 10 u 1701 91 00 għandhom jitqiesu bħala li joriġinaw fl-Antilli Olandiżi fejn jinkisbu minn zokkor mhux ta' oriġini, skont il-kundizzjonijiet stipulati fl-Artikoli 3, 4 u 5 ta' din id-Deċiżjoni.
Artikolu 3
Id-deroga stipulata fl-Artikolu 2 għandha tapplika għal prodotti taz-zokkor li jkunu importati lejn il-Komunità mill-Antilli Olandiżi mis-7 ta' Awwissu 2009 sal-31 ta' Diċembru 2010 fi ħdan il-limiti tal-kwantitajiet annwali għall-importazzjoni taz-zokkor għall-2009 u għall-2010, kif stipulat fl-Artikolu 6(4) tal-Anness III tad-Deċiżjoni 2001/822/KE, li għalih ingħataw liċenzji ta' importazzjoni lill-Antilli Olandiżi.
Artikolu 4
L-awtoritajiet doganali tal-Antilli Olandiżi għandhom jieħdu l-miżuri neċessarji biex jagħmlu kontrolli kwantitattivi fuq esportazzjonijiet tal-prodotti msemmija fl-Artikolu 2.
Iċ-ċertifikati kollha ta’ moviment EUR.1 li joħorġu għal dawk il-prodotti għandhom jinkludu referenza għal din id-Deċiżjoni.
L-awtoritajiet kompetenti tal-Antilli Olandiż għandhom jibagħtu lill-Kummissjoni dikjarazzjoni kull tliet xhur tal-kwantitajiet li għalihom ikunu nħarġu ċertifikati ta’ moviment tal-EUR.1 skont din id-Deċiżjoni u n-numri tas-serje ta’ dawk iċ-ċertifikati.
Artikolu 5
Il-Kaxxa 7 taċ-ċertifikati EUR.1 ippubblikati skont din id-Deċiżjoni għandu jkollhom waħda mill-annotazzjonijiet li ġejjin:
-
“Derogation - Decision 2009/699/EC”;
-
“Dérogation - Décision 2009/699/CE”.
Artikolu 6
Din id-Deċiżjoni għandha tapplika mis-7 ta' Awwissu 2009 sal-31 ta' Diċembru 2010.
Artikolu 7
Dan id-Deċiżjoni hija indirizzata lill-Istati Membri.
Magħmul fi Brussell, id-9 ta’ Settembru 2009.

Labels: 3
17
18
15